ก.ล.ต.เปิดเฮียริ่งยื่นขออนุมัติจัดตั้งและจัดการกองทุนรวมผ่านเว็บฯ ลดใช้ทรัพยากรสิ้นเปลือง
ก.ล.ต.เปิดเฮียริ่งยื่นขออนุมัติจัดตั้งและจัดการกองทุนรวมผ่านระบบที่จัดไว้บนเว็บไซต์ เพื่อลดการใช้ทรัพยากรสิ้นเปลือง
ก.ล.ต.เปิดเฮียริ่งยื่นขออนุมัติจัดตั้งและจัดการกองทุนรวมผ่านระบบที่จัดไว้บนเว็บไซต์ เพื่อลดการใช้ทรัพยากรสิ้นเปลือง
8 พ.ย. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีแนวคิดที่จะปรับหลักเกณฑ์เพื่อรองรับระบบงานอนุมัติจัดตั้งและจัดการกองทุนรวมแบบไร้กระดาษ และร่วมเป็นส่วนหนึ่งในการลดปริมาณก๊าซคาร์บอนไดออกไซด์ที่เป็นตัวการสำคัญทำลายชั้นบรรยากาศซึ่งส่งผลต่อการเพิ่มขึ้นของอุณหภูมิโลก
โดยลดการใช้ทรัพยากรและเวลาในการดำเนินการ และลดภาระของบริษัทหลักทรัพย์จัดการกองทุน (บลจ.) ในการจัดเตรียมและนำส่งเอกสารเพื่อยื่นขออนุมัติจัดตั้งและจัดการกองทุนรวมด้วยการยื่นผ่านระบบที่จัดไว้บนเว็บไซต์ของ ก.ล.ต. รวมทั้งปรับปรุงหลักเกณฑ์เพื่อเพิ่มช่องทางในการเปิดเผยข้อมูลการจ่ายเงินปันผล
ทั้งนี้ แนวทางดังกล่าวเป็นไปตามแผนพัฒนาตลาดทุนไทยด้านความยั่งยืนของกิจการ โดยคาดว่าจะช่วยลดปริมาณการใช้กระดาษของภาคธุรกิจได้ถึง 1.6 ล้านแผ่นต่อปี หรือคิดเป็นปริมาณก๊าซคาร์บอนไดออกไซด์ประมาณ 39 ตันต่อปี อีกทั้งช่วยประหยัดต้นทุน เช่น ค่าจัดส่งเอกสาร ค่าไฟฟ้า และค่าจัดเก็บเอกสาร คิดเป็นเงินประมาณปีละ 1 ล้านบาท
ดังนั้น ก.ล.ต. จึงเปิดรับฟังความเห็นการปรังปรุงร่างประกาศที่เกี่ยวข้องในเรื่องดังกล่าวข้างต้น รวมถึงการปรับปรุงถ้อยคำในเรื่องการแก้ไขเพิ่มเติมโครงการจัดการกองทุนรวมเพื่อให้มีความชัดเจนมากขึ้น หลังจากที่ได้เปิดรับฟังความเห็นจากผู้เกี่ยวข้องในหลักการก่อนหน้านี้แล้วในช่วงเดือนสิงหาคมและกันยายนที่ผ่านมา ซึ่งส่วนใหญ่เห็นด้วยกับแนวทางที่ ก.ล.ต. เสนอ